
בהמשך לפניותיך שבסימוכין, הריני להשיבך כדלקמן:
1. בבקשתך שבסימוכין ביקשת לקבל את ההגדרה או הפירוש למושגים "האדם הרציונלי", "האדם הסביר" ו"משק בית" שבהם נעשה שימוש על ידי רשות שוק ההון, ביטוח וחיסכון (להלן- הרשות) והיקף השימוש בהם; את "כמות משקי הבית אשר קורסים בכל שנה, בראיה של 5-10 שנים לאחור", את "עלות קריסת משק בית לגוף פיננסי/ בנקאי/ ביטוחי וכל גוף אחר שבאחריות הרשות ועלות קריסת משק בית למשלם המסים...". לבקשות אלה הריני להשיבך כי מבדיקה שנערכה עולה כי המידע המבוקש אינו מצוי ברשות ועל כן בקשתך נדחית, בהתאם לסעיף 8(3) לחוק חופש המידע, התשנ"ח-1998 (להלן – חוק חופש המידע).
2. עוד ביקשת הסברים בזו הלשון: "כיצד ההגדרה/הפירוש הנ"ל מטעם המשרד מתיישבת עם עבודתו של חתן פרס נובל, פרופ' דניאל כהנמן..."; ו"הסבר כיצד המשרד משלב את מסקנותיו של פרופ' כהנמן בעת ביצוע מחקרים וסקרים ככלל, ומתן המלצות כפרט....". לבקשות אלה, נשיבך כי אלו אינן בקשות למידע כהגדרתו בחוק חופש המידע; לפי ההגדרה, מידע הוא "כל מידע המצוי ברשות ציבורית, והוא כתוב, מוקלט, מוסרט, מצולם או ממוחשב". לפיכך בקשותיך להסברים אינן עונות להגדרה זו. יחד עם זאת, אודיעך כי שאלותיך הועברו לטיפול היחידה לפניות הציבור ברשות. 
3. בהתאם לסעיף 7(ו) לחוק חופש המידע, הריני להודיעך על זכותך לעתור נגד החלטה זו לבית המשפט לעניינים מנהליים בירושלים.

